Nosaukuma reģistrācijas pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2020/C 208/05)

Šī publikācija dod tiesības trīs mēnešu laikā no šīs publikācijas dienas izteikt iebildumus pret šo pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“COLATURA DI ALICI DI CETARA”

ES Nr.: PDO-IT-02440 – 16.10.2018.

ACVN (X) AĢIN ( )

1. Nosaukums

“Colatura di alici di Cetara”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Apraksts par produktu, uz kuru attiecas 1. punktā minētais nosaukums

“Colatura di Alici di Cetara” ir šķidrs produkts, ko iegūst, anšovus (Engraulis encrasicolus L.) izturot sālī. Kad produktu piedāvā tirgū, tā īpašībām jābūt šādām: dzidrība – dzidrs un gaišs; krāsa – dzintaraina, ar brūnu/sarkanbrūnu nokrāsu; aromāts – noturīgs, intensīvs, atgādina sālītu anšovu, svaigu anšovu un sāļa jūras gaisa aromātu; garša – umami, izmantotās izejvielas (anšovi un sāls) rada stipru un ļoti aromātisku garšu.

“Colatura di Alici di Cetara” ir ekstrakts ar augstu olbaltumvielu saturu; to veido brīvās aminoskābes, kuras organismā uzsūcas vienā mirklī. Produktā esošie tauki atbrīvojas šūnu sabrukšanas procesā, anšovus ciešā kontaktā ar jūras sāli izturot īpašās muciņās (terzigni) vai koka mucās. Tabulā tālāk redzamas produkta “Colatura di Alici di Cetara” atsauces vērtības sālīšanas un izturēšanas procesa noslēgumā.

Parametrs Atsauces vērtība SĀLS ≥ 20 g uz 100 g produkta OLBALTUMVIELAS ≥ 8 g uz 100 g produkta TAUKI 0,1 līdz 3 g uz 100 g produkta pH 5–7

3.3. Barība (tikai dzīvnieku izcelsmes produktiem) un izejvielas (tikai pārstrādātiem produktiem)

Salerno provinces jūras piekrastes ūdeņos nozvejoti anšovi (Engraulis encrasicolus); vidēji rupja vai rupja jūras sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Anšovi tiek zvejoti Salerno provinces jūras piekrastes ūdeņos, ne tālāk kā 12 jūdzes no krasta. ACVN produkta “Colatura di Alici di Cetara” apstrāde, izturēšana, nogatavināšana un notecināšana notiek apstrādes vietās 4. punktā norādītājā ģeogrāfiskajā apgabalā. Nogatavināšanas un notecināšanas posmus var veikt ēdināšanas uzņēmumos, taču tikai Četaras pašvaldības teritorijā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

ACVN produkts “Colatura di Alici di Cetara” ir jātirgo gaiša caurspīdīga stikla traukos, kuru tilpums ir ne mazāks par 50 ml un ne lielāks par 1 000 ml.

3.6. Ar reģistrēto nosaukumu apzīmētā produkta marķēšanas īpašie noteikumi

Uz traukam piestiprinātās etiķetes ir jābūt uzrakstam “Colatura di Alici di Cetara” D.O.P. (ACVN) skaidrā, salasāmā drukā, kas nepārprotami atšķiras no citiem uzrakstiem uz etiķetes. Etiķetē ir jānorāda arī šāda informācija: a) ACVN logotips; b) Eiropas Savienības simbols; c) trauka īpašības: terzigno vai muca.

Nogatavinātiem produktiem uz etiķetes var norādīt vārdu “invecchiata” (“noturēts”), aiz kura ir informācija par noturēšanas ilgumu mēnešos vai gados.

ACVN produkta “Colatura di Alici di Cetara” logotips sastāv no četriem stilizētiem elementiem, un tie ir terzigno muciņa, kurā ietverta slavenā Četaras torņa kontūra, anšovs priekšplānā un visbeidzot anšovu ekstrakta piliens.

4. Ģeogrāfiskā apgabala īsa definīcija

Zvejas apgabals aptver jūras teritoriju Salerno provinces piekrastē dažādos attālumos no krasta atkarībā no zvejošanas dziļuma (50–200 m), taču ne tālāk kā 12 jūdzes no krasta. Visa sagatavošana, apstrāde, nogatavināšana un notecināšana ir veicama vienīgi Salerno provinces pašvaldībās.

5. Saikne ar ģeogrāfisko apgabalu

Aromāta un garšas īpašību dēļ “Colatura di Alici di Cetara” izmanto kā dabisku garšvielu un mērci pastai un citiem dažādas sarežģītības ēdieniem.

Produktam piemīt sālītu anšovu, kā arī jūras gaisa aromāts; tas ir noturīgs un intensīvs. Garša ir spēcīga un ļoti bagāta.

“Colatura di Alici di Cetara” raksturīgo aromātu un garšu nosaka konkrētie apstākļi zvejas apgabalā Salerno provinces piekrastē, kā arī anšovu un tradicionālo produkta izturēšanas trauku sagatavošanā iesaistītās prasmes.

Ražošanas apgabalam piemīt ļoti neparastas fiziskās īpašības. Ziemeļos tas robežojas ar Latari kalnu grēdu, kas veido Amalfi un Sorento piekrastes “mugurkaulu” un kur augstums virs jūras līmeņa ir ļoti dažāds (no nulles līdz vairāk nekā 1 400 metriem). Dienvidos tas beidzas ar Čilento piekrasti, kam ir līdzīgi raksturlielumi. Vienlaikus jūras teritorijas lielā daudzveidība rada noteiktus vides apstākļus zvejas mērķsugas augšanai: tikai dažu jūdžu attālumā no krasta ir vairākas īpaši dziļas jūras zonas, līdz ar to anšovi tiek zvejoti ne tālāk kā 12 jūdzes no krasta vidēji apmēram 200 metru dziļumā. Šajā jūras apgabalā ir liels ūdens sāļums (aptuveni 38 promiles) un zema augu komponenta jeb fitoplanktona izplatība. Līdz ar to anšovi aug mazāk un lēnāk, tāpēc tajos ir mazāk tauku un rezultātā sālī izturētie anšovi un pēc ilgstošā sālīšanas procesa notecinātais ekstrakts ir garšīgāks. Zemais tauku saturs samazina ķīmisku reakciju risku, kuru ietekmē anšovu izturēšanas laikā tie varētu sabojāties.

Anšovu zveja ir tradicionāla nodarbošanās daudzās Salerno provinces piekrastes vietās, un rezultātā šeit ir plaši izkoptas specifiskas prasmes anšovu sagatavošanā un sālīšanā, sākotnēji zvejnieku ģimenēs, pēc tam izveidojot nelielus un vēlāk – vidēja lieluma uzņēmumus. Vietējo strādnieku prasmju dēļ pat vidēja lieluma uzņēmumos ražotie “Colatura di Alici di Cetara” joprojām tiek sagatavoti ar amatniecisku meistarību.

Viena no būtiskākajām apgabalā strādājošo (pārsvarā sieviešu) prasmēm ir ātri un nevainojami anšoviem atdalīt galvu un tos izķidāt. Tas tiek darīts tikai ar rokām, lai nodrošinātu, ka galva un iekšas tiek pilnībā atdalītas, un tam ir labvēlīga ietekme uz “Colatura di Alici di Cetara” produkta kvalitāti, aromāta un garšas īpašībām, jo tiek novērsta rūgtuma piegarša.

Šīs darbības tiek veiktas tūlīt pēc anšovu nozvejošanas, tā izvairoties no to sasaldēšanas vai ilgstošas glabāšanas ledusskapī, jo tādējādi kristos svaigā izejmateriāla kvalitāte.

Vienlaikus būtiska nozīme arī ir strādnieku prasmei piepildīt tradicionālās anšovu sālīšanā izmantotās koka muciņas. Tas tiek darīts tikai ar rokām, anšovus un jūras sāli liekot kārtās pamīšus. Pēc visu kārtu ievietošanas muciņai uzliek vāku, kas tiek noslogots, lai nodrošinātu pietiekamu spiedienu.

Muciņa ir jāpiepilda pareizi, un anšovi ir rūpīgi jāsakārto, lai tie katrā kārtā atrastos cieši viens otram līdzās un būtu pilnībā nosegti ar sāli, tādējādi novēršot kvalitātes pasliktināšanās risku skābekļa “kabatu” izraisītu nevēlamu oksidēšanās procesu rezultātā. Šiem apstākļiem ir būtiska nozīme, jo tieši muciņa ir vieta, kur “Colatura di Alici di Cetara” rodas un anšovu izturēšanas laikā iegūst raksturīgo aromātu un garšu.

Gadsimtiem ilgi “Colatura di Alici di Cetara” nebija plaši pieejams un bija atrodams tikai Amalfi piekrastes reģionā, konkrētāk Četarā, kur saskaņā ar senām tradīcijām tas, pasniegts ar spageti vai lingvīni pastu, ir Ziemassvētku vakara svētku maltītes pamatā.

Plašsaziņas līdzekļu uzmanība ir veicinājusi produkta popularitāti.

Produkta pārdošana sākotnēji vietējā līmenī un vēlāk arī plašāk sākās 20. gs. 80. gadu otrajā pusē.

“Colatura di Alici di Cetara” visā Itālijā un arī ārpus tās robežām tiek augsti vērtēts kā unikāla Amalfi piekrastes, konkrētāk Četaras, vietējās virtuves izejviela.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, ar ACVN “Colatura di Alici di Cetara” apzīmētā produkta reģistrācijas pieteikumu 2018. gada 1. augustā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 181. numurā. Produkta specifikācijas pilnais teksts ir pieejams šajā tīmekļvietnē:

https://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un noklikšķinot uz “Prodotti DOP, IGP” (ekrāna augšējā labajā pusē), pēc tam uz “Prodotti DOP, IGP, STG” (ekrāna kreisajā pusē) un visbeidzot “Disciplinari di Produzione all’esame dell’UE”.

(1) OV L 343, 14.12.2012., 1. lpp.